  Анжелика Тихонова корреспондент Удмуртиысь куинь дышетон огазеяськонъёс федерал грантъёс басьтозы. Со сярысь улосвыл тӧролэн но кивалтэтлэн пресс-службазы ивортэ. Удмуртиысь информатизацияя но дышетонлэсь ӟечлыксэ дунъянъя улосвыл центр, Ивортодэт технологиосъя тодонлыкъёсты будэтон центр но Глазкарысь физикая но математикая лицей Владимир Путинэн кичӧлтэм «Цифровая экономика» йӧскалык ӵектос улсын оглом 63 миллион манетлэсь трос басьтозы  Информатизацияя но дышетонлэсь ӟечлыксэ дунъянъя улосвыл центр но Ивортодэт технологиосъя тодонлыкъёсты будэтон центр коньдонэз дышетскисьёслы дискретной математика, информатика, цифровой технологиос ӧръёсъя лагерь сменаос ортчытыны кутозы. Озьы Ивортодэт технологиосъя тодонлыкъёсты будэтон центр 39 миллион 924 сюрс манетэз 2020-тӥ арын элькунамы 400 адямилы чаклам кык сменаос радъяны кутоз. Дышетскисьёс понна сменае пыриськон быдэсак дунтэк луоз. Висъям коньдон чотын карсьӧр лагерьын тупатъян ужъёс ортчытозы, кулэ луись мебель но ужан тӥрлык басьтозы, дышетон контент дасялозы, ужбергатон удысысь азинлыко ӧнерчиосты но вылӥ быгатонлыко дышетӥсьёсты ӧтёзы. Азьланяз сыӵе сменаосты арлы быдэ ортчытъялозы. Информатизацияя но дышетонлэсь ӟечлыксэ дунъянъя улосвыл центр 22 миллион манет тыр грантэн быдэн 100 адямилы чаклам ньыль стационарной сменаос ортчытоз. Ужрадъёс нылпиослы «Кванториум» технопаркын ортчозы. Туэ гужем ик пиналъёс «Кубит.Pro» программая дунтэк дышетскозы. Программа ватсаса тодон-валан сётон бордын ужанъя выль амал луэ но «Кампус молодёжных инноваций» федерал ӵектослэн улосвыл сменаосаз пыре. Со улсын пиналъёс выль быгатонлыкъёс басьтэм сяна, экономика удысысь зэмос компаниосын кусып возё. Глазкарысь физикая но математикая лицей 1 миллион 572 сюрс манетлы «Инженериум» мобильной лаборатория кылдытоз. Со лицейысь робототехникая но информатикая кабинетъёсын кадь ужан тӥрлыкъёсын тырмытэм интыысь интые ветлӥсь огъет луоз. Ӵектос бордын дышетӥсьёслэн бадӟым командазы ужаз. Кызьы вераз ӵектосэз кылдытӥсь пӧлысь огез, лицейлэн кивалтӥсезлэн воштӥсез Марина Соловьёва, дышетсконниын робототехникая но микроэлектроникая кабинетъёс, озьы ик со ӧръёсъя дышетӥсьёс вань. Чакламъя, ми грант чотын выльдэм ужан тӥрлыкенымы Дондыкар, Куреггурт, Понино гуртъёсысь школаосы поталомы, отысь дышетскисьёсты робототехникалэн, микроэлектроникалэн инъетъёсынызы тодматомы, математикая, информатикая, физикая огъя кун экзаменлы дасяломы Марина Соловьёва, Глазкарысь физикая но математикая лицейлэн кивалтӥсезлэн воштӥсезСо сяна, лицейысь технопарке экскурсиос, гуртъёсысь пиналъёс куспын ӵошатсконъёс радъяны малпало. Тодэ вайытом, Удмуртиысь дышетскисьёс коронавирусэн сэрен огъя кун экзаменъёсты туэ бергес сётозы.  Тегъёс: Дышетон Ижкар Удмуртия Глазкар пиналъёс 100ар грантъёс  